A helyi képviselők szeretnék felmérni, vajon a válaszadók szerint az „az élet majd szép lassan megoldja-e az ezzel kapcsolatos problémákat”. Mert ha nem, nekik lenne pár ötletük.

Messzire gurulhatott számos lakó gyógyszere a gombamód szaporodó terézvárosi Airbnb-lakások miatt. A néhány naponta cserélődő lakók, az éjszakai hangoskodások, illetve a közös helyiségek megrongálása a lakáshotelek mellett élők keserű tapasztalata – hogy milyen mértékben, arról még nem készült statisztika. Oláh Lajos DK-s országgyűlési képviselő két erzsébetvárosi képviselővel együtt levélben értesítette a lakókat arról, hogy online panaszládát indítottak. (Korábbi cikkünkben tévesen azt írtuk, az önkormányzat kezdeményezéséről van szó.)

Az online kérdőívben arra várnak választ, hogy a lakók szívesen vennék-e, ha az önkormányzat beavatkozna a lakáshotelek működésébe, esetleg a kormánytól várnak új jogszabályt, vagy azt tartanák jó ötletnek, ha a kormány a beszedett adóbevételek egy részét az önkormányzatnak juttatná vissza.

A társasházak lehetőségeivel kapcsolatos elképzelésekre is kíváncsi Terézváros és Erzsébetváros, pl. arra, legyen-e a társasházak közgyűlésének előzetes beleszólási joga abba, hogy működhet-e Airbnb a házban, illetve szankcionálhassák-e azokat a lakáshotel-tulajdonosokat, akik vendégei nem tartják be a társasházi SZMSZ-ben foglalt előírásokat.

A terézvárosi önkormányzat korábban parkolómérleg-díjat vezetett be: a szabályok értelmében egy lakáshoz egy parkolóhely tartozik, viszont ha ebből a lakásból szálláshelyet alakítanak ki, szobánként egy, azaz összesen két darab parkolóhelyre lenne szükség – azaz egy parkolóhely hiányzik, ezt kell kifizetni. Az már más kérdés, hogy az Airbnb-t használók a legritkább esetben érkeznek autóval, ha mégis, nyilván parkolóórán keresztül fizetnek a parkolásért.